1Meit nehame ahate gagodameam, “Ame Da Yesus lam Alat Gagu Fihasi Vimteme Oluhu Dat Boehàda am bak,” lahame vuzehi labi ahate gagodam dam lam Alam data am bak. Laham dam labe laha im Ai Ala bake deeli meedam bak. Iho meit im Ai Ala bake deeli meedameam làhà Am data totbaho laba iho laha deeli meedam bak. 2Iho meit Ala bake deeli meeda. Labi Aho iba gagodaha im lam iho laha aime vuzehi meeda. Iho labihasu meedameam làhà iho nehi ozo, “Làhà imbot! Imti vahi Kristus bake tu vuzehi meedam dam abo Alam data totbaho laba iho laha deeli meedam bak.” Laham bak lam im ozobohudehe bak. 3Iho Ala bake deeli meedam bak lam it ozome ozobohudem bak akete? Gi neha taia? Alat Aho iba vameadume fi hasi esuhu im lam iho aime vuzehi meedameam làhà imbot. Iho Ala bake deeli meedam bak am bak. Alat Aho iba vameadume fi hasi esuhu im lam iho ba modem biemnat modem vabak. Gi ahebu meedam neàna tadehe bak. 4Eho gi neham bak ozome uba labi gagoho bak. Iho ahamte alimeat nehi gagoho labe, “Ame Da Yesus lam Alam Adat am bak,” lahame tu vuzehi labi gagoho labe im ab Alam dataleham bak. Labi im Alam datalehe labe Alat iba modi vizi teudehe labe ba ame dam Ala bake ozom vaba gi ibi iho modem bak modi baleàhà dam labe iba li neha, “Nehame meedale,” lahame iba li vabidam di lam im ahu ba bedi tau meedam vabak. Gi im ahu it mali teudi meedam labe ame dam labe im im lam gi ailahigeàmu voedam bak. 5Labiha labe uho ozom, dat akatihasu meedamda labe ame dam Ala bake ozom vaba iba li vabidam dam labe im im voedam dàt modela? Nehame gagodam dat am taia? “Ame Da Yesus lam Alam Adat am bak,” lahame vuzehi gagodamda lam ame da am bak. 6Yesus Kristus lam abo Alam Adat Aho gagu olu bak niba li dateleheda am bak. Neham bak meedaha di, “Ame bak lam imbote,” lahame Alat modi tombalehe di am bak. Alam Adat amu bak niba li datelehezobe Yohanes mei vuu valo baptislemda labe Am vuu valo baptislehe di ame. Labi laha neo Yesus eloi Am vasea veàtoho di ame. “Yesus abo Alam Adat am tame,” laham bak lam Alat iba modi ozobohudi fi gatehe di am bak. Gi valo baptislehe di lamota Alat modi tombalehe vabak. Abo Yesus eloi vasea veàtoho di lam laha iba neo modi tombalehe bak. Ba im behàsu lada lamota vi ozodam vabak. Alam Aha Nutabe Neàna labe laha, “Yesus abo Alam Adat am tame,” lahame tau iba vi gagodam bak. Iho ozom, Alam Aha Nutabe Neàna lam gi im imbona vameadam bak. Labiha labe iho ozobohudi nehame uba gagodam bak. “Imbote! Yesus Kristus lam abo Alam Adat Aho gagu olu bak niba li dateleheda am bak,” lahame gagodam bak. 7Laham bak lam im biem bake Alat ahit im làtela nim modehe labe im ozobohudehe bak. Alam Aha Nutabe Neàna labe iba gagodam bak ame. Labi Yesus valo baptislehe di Alat nom gagoho bak lam ame. Labi Yesus eloi vasea veàtoho di damat aame gagoho bak ame. Laham im làtela lam gi ame baket uloholi gagodaha bak. 9Ubu uho bakda nehame meedam bak nim nasi it ozodale. Uho meia uloolo modem di lam dam na aahada labe li gagodam labe uho ame im ahum lam aime àvodehat vuzehi vi uledem meo damat modem bak. Lahana ame im lam gi bak damat vameadamna ahum uho àvodehat vi vuzehedam bak. Lahana Alat iba lab ahate gagodam bak lam bisi feàda am bak. Aba Aho lab gagodam bak lam gi nehadam bak. “Yesus lam Am Adat am tame,” lahame gagodam bak. Labihàmu Aba Aho ahate lab gagoho bak lam abo bisi vuzehem neàda am bak. 10Iho meit neha, “Ame Da Yesus lam Alam Adat am bak,” lahame vuzehi ahate gagodamda lam am ahu ad labe laha nehi ozo, “Alat Aba Aho Yesus bake ozome lab ahate gagoho bak lam abo imbote,” lahame ozobohudehe bak. Lahana iho meit Alat Aba Aho lab ahate gagoho bak lam vuzehem vabameam làhà iho ozom, ame da labe gi nehi meedam bak. Alat amu neha, “Ame Da Yesus lam Em Adat am tame,” lahame lab ahate gagoho bak lam ame da labe ba vuzehem vaba vedi neha, “Ala lam ba im imbo bak vameadam vaba gi giomim vameadam Alat modem bak,” lahame gagodam bak. 11Alat Aba Aho ahate gagom bak gi neham bak. “Iho Am Adat Yesus bake tu vuzehi vou ali ahu vàmadi meedam labe Aho iba ab modi Amti vahi gi ahe neàna bohu ab vuusdamam bak,” lahame Aho iba labi ahate gagodam bak. 12Meit Alam Adat Yesus bake tu vuzehi vou ali ahu vàmadi meedamda lam Alat ame da lamti vahi gi ahe neàna bohu vuusdamda am bak. Lahana meit Alam Adat Yesus bake tu vuzehi vou ali ahu vàmadi meedam vabda lam ba Alati vahi ahe neàna bohu vuusdam vabak. 13Uho amu neha, “Ame Da Yesus lam Alam Adat am bak,” lahame amu tu vuzehi meedam dam oa, uho sunit nim ve aame ozo, “Alat iba ab modi Amti vahi gi ahe neàna bohu ab vuusdam ame?” laham bak lam uho it ozobohudem bake eho sunit nim toedume uba oluho. 14Iho Alam Adatti vou ali ahu vàmadi meedam dam nibe iho ozom, iho Ala bake tom gagodam di ibi iho ozome tom gagodam bak lam Alat ozoha, Aba Aho ozom bak lamti uloholemeam làhà Alat ai tame. Labiham labe iho ba ladehebeat tom gagodam vaba gi keàtedi tom gagodam bak. 15Labi iho lab tauleme tom gagodam bak lam, “Aho ai tame,” laham bak im ozobohudemeam làhà iho vi ozo, “Na iho gagohoda lam Aho iba lodam bak,” lahame iho laha nasi tu ozobohudem bak. 16Umti Kristus bake tu vuzehi meedamda meida lam uho aameam faina meedamta meeda. Lahana ame faina lab meedam bak labet aba modi Alati vaitesum bohu modem vabameam làhà uho gi ozahit neha, “Ai Ala oa, oho da nim ozahigeàmu fa vei neàdedale,” lahame Ala bake tom gagodale. Uho labi modemeam làhà Alat ame da lam beolo modem bak lam gi vei mu soat vausu fa vei neàdedume fa Amti vahi gi ahe neàna bohu vuusdam bak. Lahana meit faina meedam bak labet aba modi Alati vaitesum bohu modemda ehete. Dam labihasu meedam damti, “Tom gagodale,” lahame eho uba gagoho vabak. 17Im vamdesu meedam vabak ahebu lam gi faina meedam bak am bak. Lahana faina meedam bak totbaho meit aho meedamta meeda. Lahana Alati vaitesum bohu meedam vabda ehete. Lada lam uho tom gagodam labe Alat ame da laba modi fa Amti vahi gi ahe neàna bohu vuusdam bak. 18Iho nehi ozo, “Alat meia modi Am damalehe dam ahebu lam ba faina vi modidam vabak,” laham bak lam im ozobohudehe bak. Neham labe vi meedam biehe bak. Ame dam labe Iblisit iba vabidume faina meedam bak labna zohàme Alam Adat Yesus labe Aho ame dam laba vou faovoi soat vausu vou aasdam labe vi meedam biehe bak. 19Dam Ala bake ozom vaba gi ibi iho modem bak modi baleàhà dam lam Iblisit vuusu meedam labe Ibilisim im meedam lahasuhu bak. Lahana im Alam dataleheda nibe Alat iba vuusu im Abada iho meedam bak. Laham bak lam im laha ozobohudehe bak. 20Labi laha Alam Adat Yesus lam bak niba lehemu, “Imbo Ala lam akatihasu meedam Alat modela?” laham bak lam iba ab modi im ozobohudeham bak. Labihàmu iho Am Adat Yesus Kristus bake vou ali ahu vàmadi meedàmu iho laha Ala Imboda laba ab vou ali ahu vàmadi meedamam bak. Ame Da Yesus Kristus lam Ala Imboda vàmtea am bak. Labi laha meia modi Amti vahi gi ahe neàna bohu vuusdamda am bak. 21Eho deeli vuusdam dam em data ààmom dam oa, damat neha, “Iba vuusu faobekesi vabiedam ala am tame,” lahame na ostamna it auet modi alali vou baedamna laba uho a vuusu vou baedamule. Gi ozahigeàmu voole. Neàte. Eho Yohanesat sunit nim toedume ab neàdeham. Àhàm.
ace_Latn